ไอเอ็นจีรื้อกรมธรรม์รับดอกต่ำ
เพิ่มประกันปันผลจากกำไร ดึงลูกค้าร่วมเสี่ยงกับบริษัท
23 ก.พ. 2555

เพิ่มประกันปันผลจากกำไร ดึงลูกค้าร่วมเสี่ยงกับบริษัท
ไอเอ็นจี ปรับกลยุทธ์ออกกรมธรรม์ให้ลูกค้ามีส่วนร่วมในเงินปันผลจากกำไรของบริษัท หนีดอกเบี้ยขาลง
นายอิกนาซิโอ อากีลาร์ ประธานเจ้าหน้าที่บริหาร บริษัท ไอเอ็นจี ประกันชีวิต เปิดเผยว่า ปี 2555 บริษัทเตรียมปรับกลยุทธ์การออกสินค้าเป็นแบบที่ให้ลูกค้ามีส่วนร่วมในเงินปันผลจากกำไรของบริษัท หากบริษัทมีกำไรสูงจะจ่ายปันผลให้ลูกค้าสูง แต่ถ้าบริษัทมีกำไรน้อยจะจ่ายปันผลให้ลูกค้าต่ำ
เนื่องจากอัตราดอกเบี้ยในตลาดเงินอยู่ในแนวโน้มขาลง อัตราดอก เบี้ยพันธบัตรที่บริษัทลงทุนไว้เป็นส่วนใหญ่เกือบทั้งหมดของพอร์ตลงทุน 3 หมื่นล้านบาทลดลง การค้ำประกันผลตอบแทนคงที่จะเป็นภาระหนักแก่บริษัท เพราะไม่สามารถที่จะหาผลตอบแทนคงที่สูงๆ ในระยะยาวได้
นอกจากนี้ การออกกรมธรรม์แบบที่ให้ลูกค้ามีส่วนร่วมในผลกำไรของบริษัท จะเป็นการเพิ่มผลกำไรจากการรับประกันภัยเพิ่มขึ้น ชดเชยรายได้จากการลงทุนที่ดอกเบี้ยอยู่ในช่วงขาลง ซึ่งบริษัทไม่มีการลงทุนในตลาดหุ้น หรือสินทรัพย์อื่นที่มีความเสี่ยง เพราะต้องรักษาระดับเงินกองทุนต่อสินทรัพย์เสี่ยงให้อยู่ในระดับ 200% 
นายอากีลาร์ กล่าวว่า ปี 2555 บริษัทตั้งเป้าเบี้ยรับปีแรกไว้ที่ 2,500 ล้านบาท เพิ่มขึ้น 39% จากปี 2554 ส่วนเบี้ยรับรวมไม่สามารถเปิดเผยได้ เพราะเป็นนโยบายของกลุ่มไอเอ็นจี ส่วนปีที่ผ่านมาบริษัทมีเบี้ยรับรวม 1.02 หมื่นล้านบาท เพิ่มขึ้น 9% เบี้ยปีแรก 2,212 ล้านบาท ลดลง 7% เนื่องจากมีทีมตัวแทนออกไปอยู่บริษัทประกันชีวิตอื่น และมีการปรับโครงสร้างการบริหารใหม่ทั้งหมด
สำหรับเบี้ยปีแรก 2,500 ล้านบาท ในปี 2555 จะมาจากช่องทางผ่านธนาคาร 1,471 ล้านบาท เพิ่มขึ้น 20% ช่องทางขายผ่านตัวแทน 999 ล้านบาท เพิ่มขึ้น 57% และที่เหลือจะมาจากช่องทางอื่นๆ
“ปี 2554 ยอดขายเราลดลง อัตราดอกเบี้ยในตลาดพันธบัตรก็ลดลง แต่เรามีกำไรสุทธิ 577 ล้านบาท เพิ่มขึ้น 33% จากปี 2553 ที่มีกำไรสุทธิ 372 ล้านบาท เป็นผลมาจากการปรับเปลี่ยนกรมธรรม์จากการค้ำประกันผลตอบแทนคงที่ เป็นแบบให้ลูกค้ามีส่วนร่วมในเงินปันผลจากกำไรของบริษัทและการออกสัญญาเพิ่มเติม” นายอากีลาร์ กล่าว
นายอากีลาร์ กล่าวว่า กรณีที่บริษัทแม่อยู่ระหว่างดำเนินการขายธุรกิจประกันชีวิตของไอเอ็นจีเอเชียแปซิฟิก ไม่สามารถแสดงความเห็นได้ แต่ในฐานะผู้บริหารยังคงพัฒนาแบบประกันและบริการให้ตอบสนองความต้องการของลูกค้าให้ได้มากที่สุด และสร้างความเติบโตให้กับธุรกิจอย่างมั่นคงและมีกำไร